བསྟན་བཅོས་ཡི་བཞིན་གཏེར་གྱི་མཛོད་ལས་རྩོམ་པའི་རྒྱན་གྱུར་སྙན་ངག་རྒྱན་གསུམ་གྱི་རྣམ་བཤད་ནོར་བུའི་མེ་ལོང་དབྱངས་ཅན་སྙིང་གི་ཐིག་ལེ་ཞེས་བྱ་བ་འདི་ནི།ཁོང་དགུང་ལོ་ཞེ་དགུ་ལོན་པའི་སྐབས་སུ་བརྩམས་པའི་བསྟན་བཅོས་ཞིག་ཡིན།རྒན་དཔལ་ཚུལ་དམ་པ་ཁོང་གདན་ས་བླ་ན་མེད་པ་དཔལ་གཤེན་བསྟན་རྣམ་རྒྱལ་ཀུན་གྲགས་གླིང་ངམ་མཚན་ཡོངས་སུ་གྲགས་པ་རབ་ལེགས་གཡུང་དྲུང་གླིང་གི་འདུས་པ་ཆེན་པོའི་བཤད་གྲྭ་རུ་ཡོངས་འཛིན་མཁས་པའི་དབང་པོ་དྲང་སྲོང་ཚུལ་ཁྲིམས་རྒྱལ་མཚན་གྱི་ཞལ་སྔ་ན་གཞུང་འདི་ཉིད་ལ་ཐོས་བསམ་སྦྱངས་བརྩོན་མཐར་འཁྱོལ་བགྱིས།སློབ་དཔོན་ཡོངས་འཛིན་མཆོག་དང་སྣང་སྟོན་མཁན་ཆེན་ཤེས་རབ་བློ་ལྡན་དབང་གི་རྒྱལ་པོ་རིན་པོ་ཆེས་རིག་གནས་ཀྱི་ཚོགས་ལ་ལེགས་བཤད་རེ་བསྐྲུན་པ་ནུས་ཚེ་བྱོས་ཤིག་ཅེས་པའི་བཀའ་གསུང་ཕེབས་པ་དང་།མཁས་གྲུབ་འཇིགས་མེད་ནམ་མཁའི་རྡོ་རྗེའམ་གཡུང་དྲུང་བསྟན་པའི་རྒྱལ་མཚན་དཔལ་བཟང་པོ་མཆོག་གི་ཞལ་སྔ་ནས་བཀའ་གསུང་སྔ་ཕྱི་ལན་མང་ཕེབས་པ་གྱེན་བཟློག་མ་ནུས་པར་བརྟེན།དེ་སྔ་སྟོད་མངའ་རིས་སྒར་དཔོན་ས་ལུང་པ་ལྷ་དབང་རྒྱལ་པོ་ཡབ་སྲས་དང་།སྒར་དཔོན་སྔོན་ལུང་པ།རྩེ་མགྲོན་དགའ་བྲང་བ།རིམ་བཞི་ཁྲོ་དགའ་བ།སྤུ་རྫོང་རིན་སྒང་བ།དཔོན་ཤུད་ཁུད་པ།གཙང་སྤྱི་ཟོམ་ཕུད་པ་སོགས་སྐུ་དྲག་མང་པོས་སྙན་ངག་གི་དཔེར་བརྗོད་རྒྱས་ཤིང་གོ་བདེ་བ་ཞིག་གྱིས་ཞེས་རིམ་བཞིན་བཀའ་ཡིས་བསྐུལ་ཚེ་དེ་དག་དང་འབྲེལ་མངའ་སྒར།གཙང་ཁུལ།ལྷ་ལྡན་རྣམས་སུ་གནས་སྐབས་དཔེར་བརྗོད་བྲིས་པ་རྣམས་དང་།ངོར་པའི་གདན་ས་ཆེན་པོ་ཨེ་ཝམ་ཆོས་ལྡན་དུ་བླ་བྲང་ཐར་རྩེའི་ཞབས་དྲུང་སོགས་ལ་སྙན་རྩིས་དང་བརྡ་སྤྲོད་ཁྲིད་ཞུའི་སྐབས་སུ་དཔེར་བརྗོད་བྱས་པ་བཅས་ཤོག་དྲིལ་ལག་ཉར་བྱས་པ་རྣམས་ཞང་ཞུང་ཁྱུང་ལུང་དངུལ་མཁར་གྱི་དབེན་གནས་སུ་སྔ་རྩོམ་གྱི་ཁ་བསྐངས་ཤིང་མཇུག་ཡོངས་སུ་ཟིན་པར་བྲིས་ནས་རྒྱ་གར་གྱི་རྒྱལ་ས་དྷི་ལིར་དཔར་དུ་བསྐྲུན།